Številka: 35409-30/2025-2570-9

Datum: 27. 3. 2025

Ministrstvo za okolje, podnebje in energijo izdaja na podlagi 38.b člena Zakona o državni upravi (Uradni list RS, št. 113/05 – uradno prečiščeno besedilo, 89//07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22 in 18/23), 123. in 129. člena Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP in 23/24) v zadevi ugotavljanja sprejemljivosti vplivov izvedbe plana na okolje za Občinski podrobni prostorski načrt za odpravo posledic naravne nesreče za Vrtec Mengeš, pripravljavcu plana, Občini Mengeš, Slovenska cesta 30, 1234 Mengeš, ki ga zastopa podjetje STUDIO 3R urbanistično in arhitekturno načrtovanje, d.o.o., Ljubljanska cesta 76, 1230 Domžale, naslednje

MNENJE

1. 1. Vplivi izvedbe plana na okolje, ugotovljeni v postopku celovite presoje vplivov na okolje za Občinski podrobni prostorski načrt za odpravo posledic naravne nesreče za Vrtec Mengeš, (STUDIO 3R urbanistično in arhitekturno načrtovanje d.o.o., št. projekta 01/U1203/2024, februar 2025, dopolnjeno po usklajevanju z resorji) so sprejemljivi ob upoštevanju omilitvenih ukrepov.
2. V tem postopku ni bilo stroškov.

Obrazložitev

I

Pripravljavec plana, Občina Mengeš, Slovenska cesta 30, 1234 Mengeš, ki ga zastopa podjetje STUDIO 3R urbanistično in arhitekturno načrtovanje, d.o.o., Ljubljanska cesta 76, 1230 Domžale (v nadaljnjem besedilu pooblaščenec), je na Ministrstvo za okolje, podnebje in energijo (v nadaljnjem besedilu ministrstvo) posredoval vlogo, št. 01/0403/2025 z dne 4. 3. 2024, prejeto 6. 3. 2025, s katero je zaprosil za izdajo mnenja o sprejemljivosti vplivov izvedbe Občinskega podrobnega prostorskega načrta za odpravo posledic naravne nesreče za Vrtec Mengeš (v nadaljnjem besedilu OPPN) na okolje po 123. in 129. členu Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP in 23/24; v nadaljnjem besedilu ZUreP-3).

Na [spletni strani](https://www.menges.si/obcina/prostorski-akti/) Občine Mengeš je bilo dostopno naslednje gradivo:

- Občinski podrobni prostorski načrt za odpravo posledic naravne nesreče (OPPN za obnovo) za Vrtec Mengeš, predlog (STUDIO 3R urbanistično in arhitekturno načrtovanje, d.o.o., št. projekta 01/U1203/2024, februar 2025);

- Okoljsko poročilo za OPPN za odpravo posledic naravne nesreče za Vrtec Mengeš (Ipsum d.o.o., št. projekta 473/24, september 2024, dopolnjeno oktober 2024);

- spremljajoče gradivo.

Pooblaščenec je z dopisom št. 01/0403/2025-3 z dne 25. 3. 2025, prejetim istega dne, vlogo dopolnil. Dopolnitvi vloge je bilo priloženo:

- mnenje Direkcije RS za vode, št. 35024-40/2025-2, z dne 13. 3. 2025;

- mnenje Ministrstva za zdravje s prilogo št. 354-42/2024-13 (256), z dne 12. 3. 2025;

- mnenje Ministrstva za naravne vire in prostor s prilogo št. 3563-0123/2024-6, z dne 12. 3. 2025;

- mnenje Ministrstva za kulturo, št. 35012-36/2024-3340-16, z dne 18. 3. 2025;

- mnenje Ministrstva za kmetijstvo, gozdarstvo in prehrano s področja kmetijstva, št. 3504-20/2024/21, z dne 24. 3. 2025;

- Odlok o občinskem podrobnem prostorskem načrtu za odpravo posledic naravne nesreče (OPPN za obnovo) za Vrtec Mengeš - dopolnjeno besedilo predloga po usklajevanju z resorji;

- pooblastilo Občine Mengeš.

II

Zaradi odprave posledic, nastalih v poplavah avgusta 2023, se prostorske ureditve v OPPN načrtujejo v skladu s 131. a členom Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP in 23/24, v nadaljevanju ZUreP-3) in v povezavi s 17. členom Zakona o obnovi, razvoju in zagotavljanju finančnih sredstev (Uradni list RS, št. 131/23, 81/24 in 109/24; ZORZFS). Ministrstvo je v skladu z navedenim izdalo odločbo, št. 35409-47/2024-2570-19 z dne 3. 7. 2024, da je za OPPN treba izvesti celovito presojo vplivov na okolje. V okviru postopka ni bilo treba izvesti presoje sprejemljivosti na varovana območja narave po Zakonu o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O).

Za predmetni OPPN je bilo izdelano okoljsko poročilo, (Ipsum d.o.o., št. 473/24, september 2024, dopolnitev oktober 2024). Ministrstvo je v postopku izdalo mnenje, št. 35409-148/2024-2570-9, z dne 12. 11. 2024, da je okoljsko poročilo ustrezno.

Okoljsko poročilo in OPPN sta bila javno razgrnjena od 22. 11. 2024 do 23. 12. 2024. V okviru javne razgrnitve gradiva je bila v prostorih Občine Mengeš izvedena tudi javna obravnava, in sicer 11. 12. 2024. V času javne razgrnitve in javne obravnave javnost ni podala pripomb na razgrnjeno gradivo.

III

Po določilu 123. člena ZUreP-3 občina, po objavi predloga plana in predloga okoljskega poročila, pozove ministrstvo, pristojno za celovito presojo vplivov na okolje, da v 45 dneh ugotovi, ali so vplivi izvedbe predloga plana na okolje sprejemljivi. Ministrstvo, pristojno za celovito presojo vplivov na okolje, pri tem, kot posvetovanje z organi, ki jih zadevajo okoljski vplivi, upošteva tudi mnenja tistih državnih nosilcev urejanja prostora, ki sodelujejo pri celoviti presoji vplivov na okolje.

Pripravljavec plana je ministrstvu predložil mnenja nosilcev urejanja prostora in organizacij, ki sodelujejo v postopku celovite presoje vplivov na okolje, in sicer: mnenje Ministrstva za zdravje s priloženim mnenjem Nacionalnega inštituta za javno zdravje (v nadaljevanju NIJZ), mnenje Ministrstva za kmetijstvo, gozdarstvo in prehrano s področja kmetijstva, mnenje Ministrstva za naravne vire in prostor s priloženim mnenjem Zavoda RS za varstvo narave (v nadaljevanju ZRSVN), mnenje Ministrstva za kulturo in mnenje Direkcije RS za vode.

Ministrstvo za naravne vire in prostor je posredovalo mnenje ZRSVN, št. 3563-0123/2024-6, z dne 12. 3. 2025, s katerim se strinja. ZRSVN je v mnenju navedel, da je OPPN glede na predvidene vplive na varovana območja, naravne vrednote in biotsko raznovrstnost sprejemljiv.

Ministrstvo za zdravje je posredovalo mnenje NIJZ, št. 354-42/2024-13 (256), z dne 12. 3. 2025, s katerim soglaša. NIJZ je v mnenju navedel, da sta predlog OPPN in predlog okoljskega poročila z vidika obravnave vplivov na zdravje in počutje ljudi ustrezna, vplivi izvedbe OPPN na zdravje in počutje ljudi pa sprejemljivi.

Direkcija RS za vode je podala pozitivno mnenje, št. 35024-40/2025-2, z dne 13. 3. 2025, v katerem je navedla, da je OPPN sprejemljiv ob upoštevanju omilitvenih ukrepov iz okoljskega poročila.

Ministrstvo za kulturo je v mnenju, št. 35012-36/2024-3340-16, z dne 18. 3. 2025 navedlo, da so vplivi izvedbe OPPN z vidika varstva kulturne dediščine sprejemljivi.

Ministrstvo za kmetijstvo, gozdarstvo in prehrano je podalo mnenje s področja kmetijstva, št. 3504-20/2024/21 z dne 24. 3. 2025, v katerem se je pozitivno opredelilo do predloga OPPN in sprejemljivosti njegovih vplivov na okolje. V mnenju je ugotovilo, da je v odloku ustrezno upoštevan pogoj glede preučitve spremembe namenske rabe poplavno ogroženih zazidljivih zemljišč, za katera z ukrepi ni možno zagotoviti poplavne varnosti, v kmetijsko rabo.

IV

Po pregledu celotnega gradiva in na podlagi prejetih pozitivnih mnenj nosilcev urejanja prostora je ugotovljeno, da so vplivi izvedbe OPPN na okolje, obravnavani v okoljskem poročilu, nebistveni ob upoštevanju omilitvenih ukrepov. Omilitveni ukrepi iz okoljskega poročila so smiselno upoštevani v dopolnjenemu predlogu OPPN. Iz mnenj nosilcev urejanja prostora k predlogu OPPN sledi, da so vplivi njegove izvedbe na okolje z vidika njihovih pristojnosti sprejemljivi, s čimer se strinja tudi ministrstvo. Skladno z navedenim ministrstvo meni, da so vplivi izvedbe OPPN na okolje sprejemljivi.

Skladno s šestim odstavkom 22. člena Uredbe o okoljskem poročilu in podrobnejšem postopku celovite presoje vplivov izvedbe planov na okolje (Uradni list RS, št. 73/05) morajo biti v sklepu o potrditvi plana navedeni tudi omilitveni ukrepi, s katerimi se odpravljajo pričakovani bistveni ali uničujoči vplivi, merila in pogoji, ki morajo biti izpolnjeni, da se plan lahko izvede ter načini spremljanja izvajanja plana.

Omilitveni ukrepi so vključeni v predlog odloka o OPPN v 29., 30., 31., 36., 38. in 41. členu. Spremljanje stanja se izvaja v skladu s področnimi predpisi.

Pripravila:

Mojca Lenardič dr. Tanja Pucelj Vidović

podsekretarka vodja Sektorja za okoljske presoje

Vročiti (elektronsko):

- STUDIO 3R urbanistično in arhitekturno načrtovanje, d.o.o., info@studio3r.si

V vednost (elektronsko):

- Občina Mengeš, obcina.menges@menges.si

- Ministrstvo za zdravje, Direktorat za javno zdravje, gp.mz@gov.si

- Ministrstvo za kulturo, Direktorat za kulturno dediščino, gp.mk@gov.si

- Direkcija RS za vode, Sektor območja srednje Save, gp.drsv-lj@gov.si

- Ministrstvo za naravne vire in prostor, Direktorat za naravo, gp.mnvp@gov.si

- Zavod RS za varstvo narave, OE Kranj, info.kr@zrsvn.si

- Ministrstvo za kmetijstvo, gozdarstvo in prehrano, Direktorat za kmetijstvo, gp.mkgp@gov.si